## Rješenje kojim se društvu Apex vrijednosnice d.o.o., Zagreb, privremeno zabranjuje raspolaganje financijskim instrumentima i novčanim sredstvima svih klijenata, na rok od mjesec dana

### NN 23/2009 (20.2.2009.), Rješenje kojim se društvu Apex vrijednosnice d.o.o., Zagreb, privremeno zabranjuje raspolaganje financijskim instrumentima i novčanim sredstvima svih klijenata, na rok od mjesec dana

HRVATSKA AGENCIJA ZA NADZOR FINANCIJSKIH USLUGA

515

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 262. stavak 2. točka 2. i članka 554. Zakona o tržištu kapitala (»Narodne novine« br. 88/08, 146/08), kao i članka 141. stavak 1. točka 4. Zakona o općem upravnom postupku (»Narodne novine« br. 53/91, 103/96), u predmetu izvanrednog nadzora nad društvom Apex vrijednosnice d.o.o., Zagreb, Ilica 1 A, Uprava Hrvatske agencije za nadzor financijskih usluga na sjednici održanoj 17. veljače 2009. godine donijela je

RJEŠENJE

I. Društvu Apex vrijednosnice d.o.o., Zagreb, Ilica 1 A, privremeno se zabranjuje raspolaganje financijskim instrumentima i novčanim sredstvima svih klijenata, na rok od mjesec dana.

II. Nalaže se društvu Apex vrijednosnice d.o.o., Zagreb, Ilica 1 A, da u roku iz točke I izreke ovog Rješenja zaposli brokera.

III. Nalaže se Središnjoj depozitarnoj agenciji d.d., Zagreb, Heinzelova 62 A da, bez odgode, provede točku I. ovog Rješenja sukladno članku 262. stavak 6. Zakona o tržištu kapitala (»Narodne novine« 88/08, 146/08), te o tome obavijesti Hrvatsku agenciju za nadzor financijskih usluga.

IV. Nalaže se Središnjoj depozitarnoj agenciji d.d., Zagreb, Heinzelova 62 A da, na zahtjev klijenta, izvrši otkaz registracije vlasničke pozicije s društvom Apex vrijednosnice d.o.o., Zagreb, Ilica 1 A.

V. Ovo rješenje objavit će se u »Narodnim novinama«.

Obrazloženje

U Hrvatskoj agenciji za nadzor financijskih usluga (dalje u tekstu: Agencija) je dana 16. veljače 2009. godine pokrenut postupak izvanrednog nadzora nad društvom Apex vrijednosnice d.o.o., Zagreb, Ilica 1 A (dalje u tekstu: Društvo).

Uvidom u podatke kojima raspolaže Agencija (obavijest Društva od dana 2. veljače 2009. o prestanku radnog odnosa sa Sanjom Manojlović, koja je zaprimljena u Agenciji pod klasom: 451-04/09-17/08), utvrđeno je da od dana 1. veljače 2009. pa nadalje, u Društvu nije zaposlen nijedan broker.

Nadalje, uvidom u dopis Središnje depozitarne agencije d.d., Zagreb od 13. veljače 2009. godine, poslovnog broja U – 292/01-1021/TU, Agencija je utvrdila kako je na dan 13. veljače 2009. godine sa Društvom registrirano 760 vlasničkih pozicija kod Središnje depozitarne agencije d.d., Zagreb, koje se odnose na 694 klijenta.

Agencija je obavila neposredni nadzor nad Društvom dana 16. veljače 2009., na način da je pokušala pristupiti u poslovne prostorije Društva, i to na adresi sjedišta koja je upisana u sudski registar Trgovačkog suda u Zagrebu, Ilica 1A, kao i na adresi izdvojenog ureda na Trgu žrtava fašizma 5. Međutim, niti na jednoj adresi nisu zatečeni djelatnici, niti je bilo moguće pristupiti u prostorije Društva budući su iste bile zaključane. Također, tijekom nadzora nije bilo moguće stupiti u kontakt s jedinim osnivačem i direktorom društva Nikolom de Frankopanom.

S obzirom na utvrđeno činjenično stanje, odnosno da Društvo nema nijednu osobu zaposlenu na poslovima brokera, dok u isto vrijeme drži financijske instrumente i novčana sredstva za 694 klijenta, Agencija je upravo u svrhu zaštite interesa klijenata Društva, donijela mjeru iz izreke ovog Rješenja.

Sukladno odredbama članka 262. stavak 1. i 2. Zakona o tržištu kapitala (dalje u tekstu: Zakon), ako investicijsko društvo posluje u suprotnosti s odredbama iz članka 54. do 59. Zakona, a potrebno je zaštititi interese klijenata investicijskog društva, Agencija je ovlaštena rješenjem privremeno zabraniti investicijskom društvu držanje i/ili raspolaganje financijskim instrumentima i novčanim sredstvima klijenata.

Člankom 54. stavak 1. Zakona propisano je kako je investicijsko društvo, prilikom pružanja investicijskih usluga i/ili pomoćnih usluga klijentima, dužno postupati u najboljem interesu klijenta, korektno i u skladu s pravilima struke, poštujući odredbe Zakona i propisa donesenih na temelju Zakona. Sukladno odredbi članka 5. stavak 1. točka 6. Pravilnika o sadržaju zahtjeva za izdavanje odobrenja za rad investicijskom društvu, te o uvjetima i sadržaju zahtjeva za izdavanje odobrenja za rad brokeru i investicijskom savjetniku (»Narodne novine« 5/2009) investicijsko društvo dužno je na neodređeno vrijeme zaposliti brokera.

Nadalje, člankom 554. Zakona propisano je da Agencija o izricanju mjere iz članka 262. stavka 2. točka 2. Zakona može odlučiti po skraćenom postupku, ukoliko je isto potrebno radi urednog funkcioniranja tržišta i/ili zaštite ulagatelja, a radi se o mjerama koje se ne mogu odgađati te su činjenice na kojima se mjera temelji utvrđene ili barem učinjene vjerojatnima.

Jednako tako, odredbom članka 141. stavak 1. točka 4. Zakona o općem upravnom postupku (»Narodne novine« br. 53/91, 103/96) propisano je da se upravna stvar može riješiti po skraćenom postupku kada se radi o poduzimanju u javnom interesu hitnih mjera koje se ne mogu odgađati, a činjenice na kojima rješenje treba biti utemeljeno su utvrđene ili barem učinjene vjerojatnima.

Nadalje, odredbom članka 262. stavak 3. Zakona propisano je da će Agencija Rješenjem iz stavka 2. istog članka odrediti i mjere koje je Društvo dužno poduzeti kako bi posebne nadzorne mjere iz tog stavka prestale vrijediti. Iz tog je razloga odlučeno kao u točki II izreke ovog rješenja.

Sukladno članku 262. stavak 6. Zakona, točkom III. izreke ovog Rješenja naloženo je Središnjoj depozitarnoj agenciji d.d., Zagreb, Heinzelova 62 A da, bez odgode, provede točku I. ovog Rješenja te o tome obavijesti Agenciju. Središnjoj depozitarnoj agenciji d.d., Zagreb, također je točkom IV izreke Rješenja naloženo da na zahtjev klijenta izvrši otkaz registracije vlasničke pozicije s Društvom, a u cilju zaštite interesa klijenata.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-041-02/09-06/2

Urbroj: 326-321/09-3

Zagreb, 17. veljače 2009.

Zamjenik predsjednika Uprave
Ivan Vrljić, v. r.

Rješenje, NN 23/2009-515